|  |  |  |
| --- | --- | --- |
| Ny logo |  | Journalpost:22/15023 |
|  | Arkivsak: 21/24085-3 |

#

**FYLKESTINGSSAK**

|  |  |  |
| --- | --- | --- |
| **Saksnummer** | **Utvalg/komite** | **Dato** |
|

|  |
| --- |
| 098/2022 |

 | Fylkesrådet | 01.04.2022 |
|

|  |
| --- |
| 057/2022 |

 | Fylkestinget | 25.04.2022 |
|

|  |
| --- |
|  |

 | Komite for næring | 25.04.2022 |

# Varsel om oppstart av planarbeid - regional plan for sosial bærekraft og livskraftige lokalsamfunn

#

|  |
| --- |
| **Sammendrag**Det varsles om oppstart av regional plan for sosial bærekraft og livskraftige lokalsamfunn. Planen skal videreutvikle politikken innenfor mange ulike tema: distriktspolitikk, by- og regionsenterpolitikk, stedsutvikling, tilflytting og rekruttering, kultur, kulturminner, folkehelse og utenforskap. Demografisk utvikling er en gjennomgående utfordring knyttet til alle disse temaene. Formålet med planen er at den skal skape en sosialt bærekraftig utvikling som bidrar til at Nordland oppleves som et attraktivt og inkluderende samfunn for alle, slik at flere vil komme hit, flere vil bli boende og flere inkluderes i samfunns- og arbeidsliv. En tar sikte på å legge planprogrammet ut på høring og offentlig ettersyn i 2022, og vedta planen i fylkestinget i løpet av 2023.**Bakgrunn**Planstrategien «Et bærekraftig Nordland – Planstrategi for samarbeid og grønn omstilling 2021-2024», som ble vedtatt av fylkestinget 14.06.2021, gir retning for prioritert politikk for 2021-2024. Her er det vedtatt at det skal utarbeides en regional plan for sosial bærekraft og livskraftige lokalsamfunn. I planstrategien heter det at planen skal “videreutvikle politikken innenfor mange ulike tema: distriktspolitikk, by- og regionsenterpolitikk, stedsutvikling, tilflytting og rekruttering, kultur, kulturminner, folkehelse og utenforskap”. Planen skal gi strategisk retning for prioriteringene og den samordna innsatsen for å nå de langsiktige utviklingsmålene.Det er tre langsiktige utviklingsmål i planstrategien som planen skal bidra til å oppnå, men hovedvekten i denne planen er på mål 1: 1. Attraktive og inkluderende samfunn med gode kultur-, service og tjenestetilbud til alle.
2. God kvalitet i skoletilbudene og et arbeidsliv som stimulerer til kompetanseutvikling i hele karrieren
3. Kompetansearbeidsplasser og høyrere utdannings- og forskningsmiljø som er sterke utviklingsaktører i regionalt samfunns- og næringsliv.

Politisk plattform vil også ligge til grunn for arbeidet med den regionale planen.Planen skal utvikles i samarbeid med aktuelle partnere, interessenter og berørte aktører innen offentlig, privat og frivillig sektor og akademia. Den skal fastsette mål og satsingsområder som kan bidra til et attraktivt og inkluderende samfunn. Planen vil ha varighet til 2030 og skal ha et handlingsprogram som rulleres hvert år i tilknytning til budsjett- og økonomiplan. Sosial bærekraft handler om å sikre at alle mennesker får et godt og rettferdig grunnlag for et godt liv. Utdanning, arbeid, likestilling, kulturelt mangfold og et godt helsetilbud er bare noen av områdene som berøres. Det er betydelig overlapp mellom sosial, økonomisk og miljømessig bærekraft, slik at alle tre bærekraftsdimensjonene må hensyntas i arbeidet med planen.**Problemstilling**Nordland har blant annet utfordringer knyttet til bosetningsmønster, en bærekraftig befolkningssammensetning, kompetanse og rekruttering, fraflytting, utenforskap og sosial ulikhet. Denne planen skal bidra til å skape en mer sosial bærekraftig utvikling i Nordland. Nordland skal oppleves som et attraktivt og inkluderende samfunn for alle, slik at flere vil bosette seg her og bli inkludert i samfunns- og arbeidsliv.Utfordringsbildet er sammensatt. Ved inngangen til 2022 var det 240 190 innbyggere i Nordland (SSB). Nordland er det fylket i landet som har hatt svakest utvikling i folketall de siste ti årene, med en relativ vekst på 0,8 %. Uten innvandring ville befolkningsutviklingen vært enda svakere. Samtidig er alderssammensetningen i befolkningen i endring. Andelen unge og voksne i yrkesaktiv alder går ned, samtidig som andelen eldre er økende. Denne utviklingen vil forsterkes fram mot år 2050. I enkelte kommuner vil sannsynligvis ny næringsvirksomhet og tilflytting utjevne dette, men de fleste nordlandskommunene vil preges av en aldrende befolkning.Nordlands natur og naturressurser er grunnlaget for næringsliv, bosetting og friluftsliv i fylket. Det er stor utviklingsaktivitet i næringslivet i Nordland, og behovet for arbeidskraft er stort innen mange sektorer. Den demografiske utviklingen gjør rekruttering utfordrende. Dette må løses for å realisere potensialet i det grønne skiftet. Det er imidlertid ikke nok å skape arbeidsplasser for å rekruttere tilflyttere og sikre bosettingsmønsteret. Unge tilflyttere er opptatt av kvalitetene ved stedet. Å skape levende lokalsamfunn hvor flere ønsker å bo vil derfor være en viktig del av det grønne skiftet. De fleste voksne i Nordland trives og opplever god livskvalitet. Helse og livskvalitet henger sammen med sosioøkonomisk status (FHUS, 2020). Stadig flere i Nordland gjennomfører videregående skole og tar høyere utdanning. Samtidig er 19,7 % mellom 16-66 år i utenforskap (verken i utdanning, arbeid eller opplæring) (FHI).I Nordland finnes det kulturminner og kulturmiljøer av nasjonal og internasjonal verdi som vi er forpliktet til å ta vare på. Kulturminner og -miljøer bidrar til bevaring av viktige verdier, de gir nødvendige forbindelser til felles historie og identitet og bidrar til å skape levende lokalsamfunn og styrke stedenes egenart. Formidling av kulturminner- og historiske verdier, kulturtilbud, museer, tilgjengelige naturopplevelser mv., bidrar derfor til identitet, attraktive lokalsamfunn og en styrket sosial bærekraft. Slike ressurser kan videreutvikles, og for eksempel gjør allerede historielag, kystlag og andre frivillige organisasjoner en betydelig jobb for stedenes attraktivitet.Livene leves i kommunene. Kommunene er derfor sentrale i planarbeidet. OECD-rapporten Rural Well-Being poengterer at kommuner er forskjellige i forhold til ruralitet, altså hvor langt unna en større by de ligger. I Nordland er det både små steder, tettsteder, byer og regionsentre. Å ta hensyn til denne ulikheten vil være viktig i planen.**Drøfting**Utfordringsbildet viser at det trengs nye grep i distriktspolitikken, og disse krever at mange aktører samarbeider. Utfordringene berører alle kommunene, og mange ulike myndigheter og fagressurser. Nordland fylkeskommune kan ikke løse alle utfordringene i Nordland alene. Statsforvalteren, regional stat og kommunene er viktige medspillere i arbeidet. Også næringsliv, forskningsmiljø og frivillig sektor kan være av stor betydning for å løse utfordringene planen adresserer. Regional plan skal fungere som et felles styringsverktøy for lokale, regionale og statlige myndigheter. Nye grep i distriktspolitikken og en bærekraftig sosial utvikling må utvikles og forankres godt i kommunene og regional stat, samt hos andre sentrale samarbeidspartnere innen offentlig, privat og frivillig sektor og akademia.Planen vil ha berøringspunkter med de to andre regionale planene som utarbeides i perioden innenfor arealforvaltning og kompetanse, og vil måtte samordnes med disse, samt med andre planer og strategier. Formålet til regional plan for sosial bærekraft og livskraftige lokalsamfunn er også i stor grad overlappende med strategien for reiselivs- og opplevelsesnæringene, så det er viktig å få til en kobling her. Besøksforvaltning betraktes som et nytt planfaglig område og kan ses som et redskap for stedsutvikling like mye som reiselivsutvikling.Planen skal bidra til et viktig element i regioners bostedsattraktivitet samt at den skal gi potensial til å bidra med nye og innovative løsninger på flere samfunnsutfordringer. Det er flere aktuelle problemstillinger eller utfordringer planen skal ta tak i. Noen av disse er:* Hvordan skape attraktive, inkluderende og bærekraftige steder for besøkende, næringsliv og innbyggere? Og hvordan få flere innbyggere i både regionsentra og distrikt?
* Hvordan få til utvikling og omstilling av tjenestetilbud og aktiviteter i distriktene?
* Hvordan får vi flere til å delta i arbeids- og samfunnslivet?
* Hvis vi skal øke livskvaliteten, tilhørigheten og attraktiviteten i Nordland, hvor er det innovasjonene må komme?

Regional plan for sosial bærekraft og livskraftige lokalsamfunn skal erstatte regional plan for folkehelse 2018-2025 og regional plan for by- og regionsenterpolitikk 2017-2025. Utenforskapstrategien er et tiltak i folkehelseplanen, og vil derfor også være et tema i planen. Som det står i regional planstrategi skal det ikke utarbeides en egen kulturminneplan, men kulturmiljøfeltet skal inkluderes i denne regionale planen og i regional plan for arealforvaltning. Utarbeiding av denne regionale planen vil derfor bidra til færre regionale planer i Nordland.En tar sikte på å legge planprogrammet ut på høring og offentlig ettersyn i 2022, og vedta planen i fylkestinget i løpet av 2023.**Medvirkning**Representant for medvirkningsrådene er med i prosjektgruppa for planen og sørger for jevnlig involvering av medvirkningsrådene i planarbeidet. Ungdommene er framtida og vil være blant de viktigste å få involvert. Her er ungdomsrådene viktige å bruke. Ungdommens distriktsmelding gir også viktige innspill. De eldre utgjør en stadig større andel av befolkninga. Derfor er det viktig å sikre innspill også fra denne gruppa. Prosjektgruppa for planen vil delta på generasjonskonferansen for å få innspill fra både ungdommene, lærlingene, de eldre og personer med nedsatt funksjonsevne. **Fylkesrådets vurdering**Fylkesrådet vil skape vekst og utvikling i alle deler av fylket, i by og bygd, og ta hele Nordland i bruk. Dette ligger i den politiske plattformen. Gjennom arbeidet med planen ønsker fylkesrådet å skape gode lokalsamfunn og nærmiljø, både i distriktene og i byene, der nordlendingene kan leve et godt liv. En regional plan skal samle aktørene og legge et langsiktig perspektiv for arbeidet.Fylkesrådet i Nordland vil utvikle en politikk og ulike tiltak som synliggjør prioriteringer for å få flere innbyggere til å ville flytte til Nordland. Dette handler om å gjøre det mer attraktivt å flytte til fylket. Her trengs nye grep i distriktspolitikken. Arbeidet med planen skal gjøres i tett samarbeid med program for samfunnsutvikling i det grønne skiftet. Programmet er et operativt program for en ny distriktspolitikk og skal anbefale tiltak til planen.Fylkesrådet vil også arbeide for gode liv for alle, uavhengig av kjønn, etnisitet, funksjonshemning eller seksuell legning. Hver og en av oss skal ha mulighet til å virkeliggjøre sin drøm om et godt liv i Nordland. Nordlands viktigste ressurs er menneskene som bor her. Mangfoldet er en viktig ressurs for utvikling. Kunnskap, kreativitet og skapertrang gjør oss i stand til å løse morgendagens oppgaver. Dette er viktige verdier i den politiske plattformen.Det å begrense klimaendringene og å utvikle bærekraftige samfunn er vår tids største utfordring, men det grønne skiftet innebærer også historiske muligheter til utvikling og det å skape nye arbeidsplasser. Det er kun gjennom samarbeid lokalt, regionalt, nasjonalt og internasjonalt vi kan løse de utfordringene vi står overfor, og en regional plan skal hjelpe oss i dette arbeidet.Fylkesrådet poengterer at de langsiktige utviklingsmålene i planstrategien er viktige i det videre arbeidet. Oppfølging av FNs bærekraftsmål 17, samarbeid, er en forutsetning for å få til en politikk for alle de utfordringene Nordland står overfor og ta i bruk de mulighetene vi har. Fylkesrådet har til intensjon å gi planen et annet navn i planprogrammet, som er enklere og lettere å huske.**Konsekvenser for Nordland fylkeskommune**Et omfattende planarbeid vil ha både økonomiske og personellmessige konsekvenser. Det er satt ned ei prosjektgruppe bestående av representanter fra ulike faggrupper, seksjoner og avdelinger. Det vil også kjøres en medvirkningsprosess som krever ressurser. I tillegg vil det være behov for mer kunnskap i form av analyser, undersøkelser eller forskning som vil ha økonomiske konsekvenser. En del av kostnadene er innarbeides i budsjett for 2022, mens planen også får konsekvenser for budsjett for 2023. Planens tiltak må følges opp i budsjett- og økonomiplan, fra 2023 og spesielt 2024.**Andre konsekvenser**Det er et mål at den regionale planen skal ha positive konsekvenser for mange områder i samfunnet. FNs bærekraftsmål er rammeverk for planarbeidet, og planen skal bidra til positive konsekvenser for folkehelse, miljø/klima, universell utforming, kultur, identitet, bygningsmessige forhold, samfunnsansvar ved anskaffelser og evt. andre relevante forhold. |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Fylkesrådets innstilling til vedtak**Nordland fylkesting varsler oppstart av arbeidet med regional plan for sosial bærekraft og livskraftige lokalsamfunn.

|  |  |
| --- | --- |
| Bodø den 01.04.2022 |  |
| Tomas Norvoll | Linda Helén Haukland |
| Fylkesrådsleder | fylkesråd for plan og næring |
| Sign | sign |

 |

**FT 057/2022**

## Vedtak

|  |
| --- |
| Nordland fylkesting varsler oppstart av arbeidet med regional plan for sosial bærekraft og livskraftige lokalsamfunn. |